Gruvonds ná man (20) vermis raakArgieffoto Die soektog na ŉ vermiste 20-jarige man van Limpopo het tragies geëindig toe sy geskende liggaam Sondag in ŉ weiveld gevind is. Kol. Moatshe Ngoepe, provinsiale polisiewoordvoerder, het gesê die oorledene, Koketso Makola van die Ga-Mashegoane-nedersetting tussen Groblersdal en Burgersfort, se liggaam is deur voetgangers buite die Madibong-nedersetting, sowat 20 km van sy huis, aangetref. “Sy liggaam het al begin ontbind. Sy liggaam is ook geskend en van sy liggaamsdele word vermis,” het Ngoepe gesê. Makola is op 28 Junie die laaste keer lewend gesien toe hy omstreeks 20:30 gaan slaap het. Hy is as vermis aangemeld, waarna die polisie en lede van die gemeenskap ŉ soektog na hom van stapel gestuur het. “Die motief vir die moord is onbekend. Die moontlikheid dat dit ritueelverwant is, kan nie uitgesluit word nie,” het Ngoepe bygevoeg. Makola se oorskot is reeds deur familielede uitgeken. Die Sekhukhune-polisie buite Groblersdal ondersoek ŉ saak van moord. Niemand is nog in verband met die voorval in hegtenis geneem nie.